༈ང༷ག་ལ་དབ༷ང་འབྱོར་རྒྱལ་དང་དེ་སྲས་ཀྱི།  ། མཆོ༷ག་ཐུན་དངོས་གྲུ༷བ་རིན་ཆེན་འདོད་རྒུ་ཡིས།  ། ཐུགས་གསང་རྒྱ༷་མཚོ༵་ཡོངས་གཏམས་དགེ་བའི་བཤེས།  ། བཀའ་དྲིན་མཚུངས་མེད་བླ་མར་གསོལ་བ་འདེབས།  ། དེ་ཉིད་སླར་ཡང་བློ༷་བཟ༷ང་རྒྱལ་བ་ཡི།  ། མདོ་སྔགས་ལེ༷གས་བཤ༷ད་པད་ཚལ་བཞད་པའི་ཆེད།  ། མཆོག་སྤྲུལ་ཉི༷་མ༷་གཞོན་ནུའི་རྣམ་རོལ་པ།  ། མཛད་འཕྲིན་འོད་སྟོང་འབར་བཞིན་ཞབས་བརྟན་ཤོག། འགྲོ་ལ་ཕན་བདེའི་ལམ་བཟང་གསལ་བྱེད་པའི།  ། དམ་པའི་རང་རྟགས་འོད་སྣང་སྤྲོ་བ་ལ།  ། བར་གཅོད་སྒྲ་གཅན་ནམ་ཡང་མི་འཇུག་པར།  ། རྣམ་དཀར་བཞེད་དོན་ལྷུན་གྱིས་འགྲུབ་གྱུར་ཅིག། སྡེ་འདིར་རིག་གྲོལ་སྨྲ་བ་འདུས་པའི་སྡེ།  ། ཏིལ་གྱི་གང་བུ་བཞིན་དུ་རབ་འཕེལ་ཞིང་།  ། ཆོས་དང་སྲིད་ཀྱི་ལེགས་ཚོགས་མ་ལུས་པ།  ། དཔག་བསམ་ལྗོན་པའི་དཔལ་ལ་འགྲན་གྱུར་ཅིག། བླ་མ་ལྷ་ཡི་བྱིན་རླབས་སྤྲིན་ཕུང་འཁྲིགས།  ། ཆོས་སྐྱོང་སྲུང་མའི་འཕྲིན་ལས་གློག་འཕྲེང་འཁྱུག། ལྷ་དང་དྲང་སྲོང་བདེན་ཚིག་དབྱར་རྔ་བཞད།  ། བཀྲ་ཤིས་དགོས་འདོད་ཆར་ཆེན་འབབ་གྱུར་ཅིག། ཅེས་ཆོས་སྡེ་ཆེན་པོ་དགའ་ལྡན་དམ་ཆོས་གླིང་གི་ཁྲི་ཟུར་ཡོངས་ཀྱི་དགེ་བའི་བཤེས་གཉེན་ངག་དབང་མཆོག་གྲུབ་རྒྱ་མཚོའི་སྤྲུལ་པའི་སྐུ་གདན་སར་གསར་ཕེབས་ལ་མཚན་དང་ཞབས་པད་བརྟན་པའི་བདེན་ཚིག་དགོས་ཞེས་ཕྱག་མཛོད་ཆོས་རྗེ་ངག་དབང་ཆོས་གྲགས་སོགས་གྲྭ་རིགས་རྣམས་ཀྱིས་ལྷ་རྫས་དྲི་བྲལ་དང་བཅས་བསྐུལ་བ་བཞིན་བློ་བཟང་ལེགས་བཤད་ཉི་མ་ཞེས་པའི་མཚན་གསོལ་བ་དང་བཅས་བཙུན་གཟུགས་སྙོམ་ལས་པ་བློ་བཟང་ཆོས་ཀྱི་ཉི་མས་བླ་བྲང་བཀྲ་ཤིས་འོད་འབར་དུ་སྦྱར་བ་དགེ་ལེགས་འཕེལ། །  ། །